Kultura Maribor

Filmske nedelje v Lutkovnem: Nesrečni fuk ali nori pornič
2022-03-13 19:00 - 21:00 (Europe/Paris) | Lutkovno gledališče Maribor
Z zlatim berlinskim medvedom nagrajena satira, ki z zvrhano mero humorja in brez dlake na jeziku razgalja hinavščino in predsodke v naši družbi, bi kaj lahko nastala v Sloveniji, saj primer učiteljice Emi močno spominja na zgodbo o videu ravnatelja in učiteljice na eni izmed mariborskih šol. Medtem ko se je slednji žal končal tragično, k čemur je močno pripomogla moralna panika v slovenski javnosti, pa se romunski filmar Radu Jude vpraša, kako bi bilo, če bi akterka videa zbrala čudežno moč in se uprla vsesplošni demonizaciji.

* NESREČNI FUK ALI NORI PORNIČ (babardeală cu bucluc sau porno balamuc)

Radu Jude // Romunija, Luksemburg, Hrvaška, Češka // 2021 // 106 min
ruščina, romunščina, angleščina, francoščina s slovenskimi podnapisi

Kariera in ugled učiteljice Emi se znajdeta v nevarnosti, ko po spletu zakroži njen zasebni posnetek seksa. Prisiljena se je soočiti s starši, ki zahtevajo njeno odpoved – a Emi se ne da

Napovednik: https://www.youtube.com/watch?v=KTgGja0Hcck
Več informacij: https://www.filminmaribor.com/event

»Kaj je obsceno? Kaj je nemoralno? Vajeni smo dejanj, ki so veliko bolj obscena kot mala dejanja, kakršno je tisto, ki sproži razburjenje v filmu. To je bila moja ideja; pokazati, da tako imenovana obscenost pornografskega videa ni nič v primerjavi s stvarmi, ki se dogajajo okoli nas, a jim ne posvečamo pozornosti.” – Radu Jude

program pomladanskih filmskih nedelj v lutkovnem 2022

Vstopnice si zagotovite na blagajni Lutkovnega gledališča Maribor, na Vojašniškem trgu 2a. Blagajna je odprta od torka do petka med 10. in 13. uro, v četrtek tudi med 15. in 18. uro, v soboto med 9. in 11. uro ter uro pred vsako predstavo. Nakup vstopnic je možen tudi na SPLETU.
Vstopnina: 5 €

spletna stran film in maribor

* Konzorcij Film in Maribor sestavljamo Pekarna Magdalenske mreže, Društvo za razvoj filmske kulture – DRFK, Film Factory Maribor, Zavod MARS Maribor, Društvo Mitra “Filmske nedelje v Lutkovnem” pripravljamo v koprodukciji z Lutkovnim gledališčem Maribor in sofinanciranjem Mestne občine Maribor.

Povezava do originalnega članka

Filmske nedelje za otroke v Lutkovnem: Tudi miši gredo v nebesa (6+)
2022-03-13 17:00 | Lutkovno gledališče Maribor
Film govori o upanju, iskanju ljubezni in pogumu ter o preseganju predsodkov in celjenju starih ran. Pokaže nam, da je vse, kar se zdi že skoraj končano, lahko začetek nečesa novega, in da je mogoče premagati tudi na videz nepremagljive stvari.

* TUDI MIŠI GREDO V NEBESA (Myši patří do nebe)

Denisa Grimmová, Jan Bubeníček // Češka, Francija, Poljska, Slovaška // 2021 // 87 minut

SINHRONIZIRANO V SLOVENSKI JEZIK!

Bojevita miška Hopka in plahi lisjak Beloprsec se po nesrečnem pripetljaju nevede znajdeta v živalskih nebesih. V tem nenavadnem okolju morata pozabiti na svoje naravne nagone in na popotovanju po novem svetu združiti moči. Miška in lisjak po številnih dogodivščinah in nepričakovanih prigodah naposled postaneta najboljša prijatelja.

Napovednik: https://www.youtube.com/watch?v=o3ky1M8f56E
Več informacij: https://www.filminmaribor.com/event/tudi-misi-gredo-v-nebesa-6/

»To je tudi film o ljubezni in samouresničitvi. Naša mala miška se trudi najti izgubljeno ljubezen, kakršno ji je izkazoval oče, preden ga je veliko prezgodaj pokončala hudobna lisica, zato se mora znebiti strahu. V tej preizkušnji ji pot prekriža še eno občutljivo bitje, lisjak, ki prav tako išče ljubezen in bo naredil vse, da pridobi njeno zaupanje in postane njen prijatelj.« – Jan Bubeníček

program filmskih nedelj za otroke v lutkovnem 2022

Film je del abonmaja Zoetrop za otroke in družino (več informacij TUKAJ), lahko pa ga obiščete tudi brez abonmaja. Vstopnice in abonma si zagotovite na blagajni Lutkovnega gledališča Maribor, na Vojašniškem trgu 2a. Blagajna je odprta od torka do petka med 10. in 13. uro, v četrtek tudi med 15. in 18. uro, v soboto med 9. in 11. uro ter uro pred vsako predstavo. Nakup vstopnic je možen tudi na SPLETU.
Vstopnina (brez abonmaja): 5 €
Nakup abonmaja (6 projekcij): 25 €

spletna stran film in maribor

* Konzorcij Film in Maribor sestavljamo Pekarna Magdalenske mreže, Društvo za razvoj filmske kulture – DRFK, Film Factory Maribor, Zavod MARS Maribor, Društvo Mitra “Filmske nedelje v Lutkovnem” pripravljamo v koprodukciji z Lutkovnim gledališčem Maribor in sofinanciranjem Mestne občine Maribor.

Povezava do originalnega članka

Kajetan Kovič, Jerko Novak: Maček Muri
2022-03-13 17:00 | Dvorana generala Maistra
Uspešnica z več kot 130 ponovitvami!

Le kdo ne pozna črnega simpatičnega mačkona Murija, ki se v svojem mačjem življenju spopada tudi z resnimi težavami, kot je zaljubljenost. Muri je prav po mačje zatrapan v najlepšo izmed vseh muc, Muco Maco. Kako osvojiti srce »prave mačje Parižanke«, predstavlja za Murija prav posebno trd oreh. Zgodba o ljubezenskih pripetljajih med Murijem in Maco se prepleta z zgodbo o mačjem roparju Čombi, ki s svojimi vragolijami ne da spati policajema Muclju in Maclju. In ne samo to – Veliki Čombe prijateljuje z Muco Maco in dela Mačka Murija prav pošteno ljubosumnega.
V predstavi bodo v živo odpeti songi Jerka Novaka, ki so danes skorajda že ponarodeli.
Kajetan Kovič (1931) je eden najboljših sodobnih slovenskih pesnikov in pisateljev. V otroški literaturi je ustvaril večne junake, ki razveseljujejo generacijo za generacijo otrok in tudi odraslih. Njegovo kultno mačjo pravljico Maček Muri (1975) je za celjski oder priredila Romana Ercegovič.
V predstavi je uporabljena tudi glasba iz Rossinijeve opere Seviljski brivec Arija Figara in Vesela krava Igorja Leonardija.
Predstava traja 1 uro in 15 minut ter nima odmora.

Za nakup vstopnic in ogled dogodka velja PCT pogoj.

Povezava do originalnega članka

Tutošomato
2022-03-12 20:00 | Stara dvorana
Iztok Mlakar
Tutošomato
Režija: Vito Taufer

Več informacij na spletni strani:https://www.gledalisce-koper.si/repertoar/tutosomato

Nakup kart

Povezava do originalnega članka

Haloban: Dol nam visi RELEASE PARTY
2022-03-12 18:00 - 20:00 | Mc pekarna
Jebemo milo mater, Haloban bo končno po dveh letih izdal svoj album, ki niti ni težko pričakovan, kot si to potiho sami predstavljajo. Album nosi naslov DOL NAM VISI, kar je tudi del njihovega slogana: “nič nas ne boli in dol nam visi”.
Kaj je pravzaprav tisto, kar jim visi dol, bo ostalo neznano do 12. 3. 2022, ko bodo tudi javnosti predstavili svoj novi album.
Od ne-preveč ruskih ritmov do srednje zanimivih melodij, ki kar požgečkajo po bobniču, vas bodo skupaj v družbi mariborskih zabavljačev popeljali v svet neznanega.
Zraven skupine Haloban bodo na oder stopili še:
a s e b e n
https://youtu.be/ngrBQSq3pqM
https://www.aseben.wtf
https://www.instagram.com/as_eben/
.travnik
https://youtu.be/QKg9sJYksuo
https://www.instagram.com/ok.travnik/
https://www.facebook.com/ok.travnik/
alen.lst
https://linktr.ee/alen.lst
Pogoj PCT

Povezava do originalnega članka

Gregorjevo: (Fl)etno družinsko spoznavanje slovenskega ljudskega
2022-03-12 16:00 | Vetrinjski dvor
Dogodek z najdaljšo tradicijo v Tržiču, poudarja pomembnost obujanja običaja in je kot tak prepoznan kot pomemben del naše lokalne skupnosti, kar tudi potrjuje vsakoletni množični obisk. Z dogodkom se usmerjamo v naravo, pri čemer praznujemo odhod zime in prihod pomladi, ženitev ptičkov ter peko gregorčkov, in hkrati obujamo običaj metanja luči v vodo, pri čemer opozarjamo na pomen ekologije in probleme, s katerimi se danes soočamo.
Redosled dogodka:
16.00−19.00

RAZSTAVA // Ptice, doc.dr. Janja Batič
USTVARJALNA DELAVNICA // Gregorčki
GLEDALIŠKA GIBALNICA // Poleti, ognjena ptica nad vodo
RAZISKOVALNICA // Sveče iz voska
IGRAJMO SE // Ljubezen
IGRAJMO SE // Petelinček

17.00

KONCERT // Konservatorij za glasbo in balet, oddelek za jazz

18.30

PRAVLJICA ZA LEP VEČER // Modre ptičje misli z Alenko Spacal

Vstopnica: 6 EUR / osebo
Družinska vstopnica: 15 EUR / do 3 otroci in 2 odrasla, dodatna oseba 4 EUR / osebo.
Več informacij na: info@marsmaribor.org
Dogodek organizira Zavod MARS Maribor s podporo Ministrstva za kulturo in Zavoda RS za zaposlovanje.
Organizator si pridržuje pravico do spremembe programa. Ravnamo odgovorno do sebe in drugih

Organizator: Zavod MARS Maribor v sodelovanju z MOM.

Povezava do originalnega članka

Mariborski Kavč festival
2022-03-12 00:00 - 2022-03-14 00:00 | različne lokacije
Ta vikend s Kulturnim društvom Matita, Društvom Ziz in Vetrinjskim dvorom vabimo na koncerte in predstave, ki bodo potekale na različnih lokacijah po Mariboru.

Program Mariborskega Kavč festivala

Festival, ki se ne dogaja na odru, temveč med nami in z nami, bo svoj princip zasebnega nastopa obdržal, saj je ta zamišljen za omejeno število gledalcev. Tako kljub morebitnemu odprtemu prostoru (terasa, dvorišče, streha) organizatorji ohranjajo intimnost dogodkov. Na zasebnih prizoriščih v Mariboru in okolici bodo koncertirali Zajtrk, Jure Tori, Rok Zalokar, Almost Kvintet, Bossanoga in mnogi drugi. Ne bodo pa manjkale niti gledališke predstave, na programu so Pasje življenje (Teatro Matita, MCLU Koper) in Biti Don Kihot (Teatro Matita) z mednarodno priznanim lutkarjem in idejnim vodjo Kavč festivala Matijo Solcetom, Vrvica, ki je rešila svet (KUD Transformator), Ramonina zgodba (Prstovsto) in Pod vodo (Kolektiv Narobov).

Celotni program je objavljen na spletni strani Kolektiva Ziz oziroma Kavč festivala. Za obisk dogodkov na zasebnih prizoriščih je obvezna rezervacija mesta, povezava do rezervacij bo v kratkem objavljena na spletni strani Kolektiva ZIZ, obiskovalci pa informacije o točni lokaciji prejmejo ob potrditvi rezervacije.

Subkulturni Kavč festival je festival, ki umetnost pripelje na dom in na druga prizorišča zunaj gledaliških in koncertnih dvoran. Je inkubator umetnosti ter povezovalna platforma umetnikov in obiskovalcev v vse smeri. Je dogodek, ki neposredno povezuje umetnike in publiko, saj se posamezniki lahko javijo, da si predstavo ali koncert želijo gostiti pri sebi doma – v dnevni sobi, na terasi, strehi, dvorišču ali drugod. Oder lahko postane vse, kar si je moč zamisliti. Hkrati je to edinstvena priložnost, da skupnost, ki ljubi umetnost in kulturo, zraste in se še bolje poveže. Z izvedbo produkcije doma se brišejo meje med »tistimi na odru« in »tistimi pod odrom«, navsezadnje dogodek sooblikujejo vsi navzoči.

Kavč festival producira umetnost, ki podira zidove odrov in institucij ter se razliva med ljudi.

Povezava do originalnega članka

Keïta – Brönnimann – Niggli
2022-03-10 20:30 | Mali oder Narodnega doma
Spektakularno, nič manj kot to!

V najtemnejšem obdobju korone je ta trio nastopil na Festivalu Lent in požel stoječe ovacije, zato bo klubski koncert spektakularna poslastica!
Večno nasmejani Aly Keïta je namreč eden najboljših balafonistov (ki je zahodno-afriška oblika ksilofona), ki s svojo energijo, entuziazmom, magičnimi rokami ter tisoč-in-enem udarcu na balafonu dobesedno preplavi prostor. Neizbrisne sledove svojega igranja je doslej pustil pri velikanih kot so Joe Zawinul, Omar Sosa, Pharoah Sanders, Dobet Gnahore in Jan Garbarek. Keïta v pričujoči zasedbi združi raznovrstne izkušnje svoje kariere: tradicionalni afriški repertoar z zahodnjaškim jazzom, improvizacijo in afriške ritme.
Eksotična v tej zasedbi je v resnici njena evropska komponenta – tako Lucas Niggli, kot tudi Jan Galega Brönnimann sta rojena v Kamerunu, a živeča v Švici in tako prinašata ne le izvoren občutek za kompleksne ritme, temveč tudi švicarsko natančnost.
Trio se na svoje iskanje »zvoka sveta« včasih poda s takšno silovitostjo in nadzvočno hitrostjo, da se človeku povesi spodnja čeljust in oko več ne zmore spremljati palic na bobnih in balafonu. Instrumenti zazvenijo in se med seboj stkejo s takšno lahkotnostjo in prepričljivostjo, da poslušalec povsem pozabi koliko virtuoznosti je za to potrebne!
Resnično, trio je spektakularen, pravi pravcati »brotherhood of vibes and grooves«, prepoln glasbenega optimizma in vedrine.

Za nakup vstopnic in ogled dogodka velja PCT pogoj.

Povezava do originalnega članka

Večno samska
2022-03-10 20:00 | Dvorana generala Maistra
Čeprav včasih za zjokat, je samski stan ena velika komedija!

Vedno bolj se zdi, da je samskost postala kuga 21.stoletja. Nekaj pred čemer starši svarijo svoje otroke. Nekaj pred čemer nas skušajo rešiti vse revije s svojimi »10 nasvetov, kako ga zapeljati« članki. Nekaj, kar je včasih res za zjokat.
Ampak … dokazali vam bomo, da je samski stan lahko ena velika komedija.
In Tina Gorenjak ni edina, ki je solo. Spet. Še vedno! Je pa edina, ki vas bo ponosno peljala čez svojo tragikomično odisejado iskanja ljubezni, kjer je preizkusila vse.
Vse! Spletni zmenki, hitri zmenki, slepi zmenki in zmenki, za katere bi bilo bolje, če bi bili tudi gluhi, ne samo slepi.
V njej se boste našli samski, oddani, v zakompliciranem odnosu obtičani. Nenazadnje je to tema s katero smo vsaj na eni točki v življenju soočeni vsi. Tema, ki nas vse malo plaši, hkrati pa se dotika vsakogar izmed nas. Ko se nas ne dotika nihče drug.
Resnično, brez cenzure, odkrito, razkrivajoče, absolutno zabavno, s samskim srcem na dlani vam bo Tina razkrila vse neverjetne, a vendar resnične zgodbe svojih samskih let!
Čeprav v šali pravi, da je zanjo samskost tragedija, se boste vi ob njeni zgodbi gotovo zjokali. Od smeha seveda!
Spletna stran >>

Povezava do originalnega članka

USTVARJALNI ČETRTEK, 15+
2022-03-10 18:00 | Vetrinjski dvor
Prepogibanje papirja, origami, alkoholni inki, tiskanje, risanje fraktalov, oblikovanje nakita, izdelava animacij, slikanje z akvareli ter tušem in še več na ustvarjalnih druženjih z vizualno umetnostjo. Prepustimo se igri, raziskujmo barve, oblike in materiale. Lepo vabljeni!

Cena za udeležbo na dogodku je 2 EUR.
Več informacij na: info@marsmaribor.org

Udeleženci delavnice prejmejo vso potrebno spodbudo, materiale in napotke za delo.
Organizator si pridržuje pravico do spremembe programa. Ravnamo odgovorno do sebe in drugih.

Organizira: Zavod MARS Maribor

Povezava do originalnega članka

Cikel Razsrediščenja
2022-03-09 20:00 | IntimniOder.GT22
Razsrediščenja MB: Janez Krevel, Bojan Krhlanko, Ana Kravanja, David Matići, Grega Skaza

1.
Bojan Krhlanko – bobni
Janez Krevel – kontrabas
2.
Ana Kravanja – violina, glas
David Matići – glas, kitara, elektronika
Grega Skaza – sax
Igor Bezget je kurator mariborskih Razsrediščenj.

Gregor Skaza, rojen 7. februarja 1995, je slovenski saksofonist, ki je najbolj aktiven v jazzu in bebopu, v njegovem izvajanju pa se mešajo tudi zvrsti popa, soula in funka. Šolal se je v glasbeni šoli Frana Koruna Koželjskega v Velenju, kjer je študiral klasični saksofon pri prof. Gorazdu Topolovcu. Kmalu je spoznal, da ga privlači umetnost improvizacije, in nadaljeval študij v Celovcu v Avstriji pri prof. Michaelu Erianu, kjer je trenutno vpisan na magistrski študij. Igra, aranžira in komponira v žanrsko vsestranskih projektih, kot so Magic Pond, WCKD Nation, 3:rma, Lullabies for Daydreamers, GB’S Lab, 500m in mnogih drugih.
David Matići je vokalist, tolkalist in multi žanrski glasbenik. V svojih ranih letih je deloval v hip-hopu kot producent in beatboxer, kasneje pa kot pevec pri različnih zasedbah in projektih raznovrstnih žanrov (funk, soul, jazz, hiphop…). Med leti 2012-2018 se je šolal na konzervatoriju za glasbo v Celovcu. Zadnja leta se ukvarja tudi z improvizacijskimi loop sessioni, v katerih uporablja različne instrumente, kot so looper, synth, kitara, cajon, conga, vokal ter pisanjem glasbe in produkcijo.
Janez Krevel je kontrabasist, aranžer, dirigent in pedagog. Šolal se je na KGBLju in Akademijo za glasbo v Ljubljani ter, izobraževanje pa je nadaljeval v Celovcu, kjer po umetniških smereh pedagogike in jazz, nadaljnjue magisterij iz klasičnega kontrabasa. Je član več raznolikih avtorskih projetkov: Magic Pond, Berlejbej, Rok Zalokar kvintet, Lullabies for Daydreamers, Andrej Toplišek trio, Igor Bezget trio, Rumejts, Muzikal Kure, Otroška glasbeno-gledališka predstava Bremenski godci. Mnogo je igral tudi v orkestrih. Poučuje na GŠ Slovenske Konjice, kjer se njegovi učenci redno uvrščajo na zmagovalne odre mednarodnih in državnih tekmovanj. Je umetniški vodja in dirigent tamburaškega orkestra Petrovi tamburaši.
Bojan Krhlanko je študiral na Avstrijskem deželnem konzervatoriju v Celovcu pri prof. Erichu Bachträglu in Klemensu Marktlu. Še kot študent je sodeloval s svetovno priznanimi jazz glasbeniki ter s skupino The Stroj redno koncertiral po evropskih ter azijskih državah. Trenutno ustvarja v številnih projektih: Boštjan Simon; There Be Monsteres, Brest, Samo Šalamon trio, Abstract Construction Collective, Bojan Krhlanko – Circle Of Pax. Je zelo kreativen glasbenik, ki vedno raziskuje področja neslišanega in je v letu 2014 izdal ploščo Pocket Music- Rise Of The Androids, ki je bila v celoti narejena na pametnem telefonu. Leta 2017 je postal tudi član legendarne zasedbe Laibach s katero trenutno redno koncertira širom sveta.
Ana Kravanja je violinistka, vokalistka in improvizatorka. Deluje v glasbeni skupini Širom, kjer igra na množico tradicionalnih, klasičnih in lastnoročno narejenih. Ustvarja tudi v duu s Samom Kutinom in je ena desetina Olfamoštva. Avtorsko glasbo ustvarja za gledališke predstave, filme, animacije, pripovedovanja, poezijo, ples in vizualne performanse. Zasnovala je projekt Glacies, pri katerem glasbeniki igrajo na hladilniške police. Kot improvizatorka na violini je sodelovala s številnimi slovenskimi in tujimi glasbeniki, plesalci in vizualnimi umetniki: Samo Kutin, Tomaž Grom, Irena Tomažin, Vid & Jošt Drašler, Andrej Fon, Tijana Stanković, Noid, Matija Schellander, Aleksandar Škorić, Henrik Olsson, Susanna Gartmayer, Raphael Roginski, Ryuzo Fukuhara, Lotus Edde Khouri …
Razsrediščenja MB nastajajo v soprodukciji Zavoda Sploh in GT22.

Povezava do originalnega članka

Maribere: Kenguru na plaži
2022-03-09 18:00 | Vetrinjski dvor
Tokratna knjiga nam prinaša 14 kraktih zgodb nekaterih najbolj znanih avstralskih avtorjev in avtoric. Zgodbe so izbrane tako, da spoznamo različne avstralske motive in tematike iz različnih obdobij 20. stoletja. Več zgodb nam prikazuje kontrast med avstralsko puščavo na eni in mestom na drugi strani. Zgodbe so polne črnega humorja in ironije, teme v ospredju so moč tovarištva, želja po uspehu in preživetje v divijini. Spoznamo tudi kruto zatiranje črne Avstralije in življenje staroselcev v
modernih primestnih naseljih. Rdeča nit vseh zgodb pa so sanje: sanje o potovanju, ljubezni, izboljšanju finančnega položaja in o prilagoditvi novi deželi.
Zgodbe je izbrala in prevedla Katarina Mahnič, ki je sedem let tudi živela v Avstraliji. Takrat je urejala mesečnik avstralskih Slovencev Misli. Prirejala je literarne radijske večere, prevajala in pisala eseje v slovenskih literarnih revijah in tako predstavljala številne priznane avstralske pisatelje.
Vabljeni!
Preostale knjige sezone:

13. 04. 2022 – V. Möderndorfer: Predmestje
11. 05. 2022- K. Suarez: Tišine
08. 06. 2022 – M. Pušavec in J. Klemenčič: Alma M. Karlin: svetovljanka iz province

* * *

Klub bralcev dobrih knjig Maribere

Povezava do originalnega članka

Gola
2022-03-08 19:00 | Maribor center / Narodni dom Maribor, Dvorana generala Maistra (Ulica kneza Koclja 9, Maribor)
Maja Blagovič in Tinkara Kovač v gledališkem prvencu Barbare Volčič.
Zobozdravnica Greta v jeseni življenja in glasbenica na vrhuncu svoje kariere razgaljata svoje življenje.Gole, brez instrumentalne obleke, se v predstavi prepletajo tudi Tinkarine uspešnice. Spezzacuori, Veter z juga, Ljubezen je padla z neba in še vrsta Tinkarinih hitov se neverjetno sklada z zgodbama obeh junakinj.
Ko že mislimo, da smo vse doživeli in preživeli se znajdemo pred novimi spoznanji in novimi izzivi. Nenadna sprememba rutine običajno preseneti okolico mnogo bolj kot tistega, ki se za spremembo odloči.

Povezava do originalnega članka

Gola
2022-03-08 19:00 | Dvorana generala Maistra 9 Ulica kneza Koclja Maribor, Upravna enota Maribor, 2000 Slovenia
Glasbena komedija
Maja Blagovič in Tinkara Kovač v gledališkem prvencu Barbare Volčič.

Zobozdravnica Greta v jeseni življenja in glasbenica na vrhuncu svoje kariere razgaljata svoje življenje.
Gole, brez instrumentalne obleke, se v predstavi prepletajo tudi Tinkarine uspešnice. Spezzacuori, Veter z juga, Ljubezen je padla z neba in še vrsta Tinkarinih hitov se neverjetno sklada z zgodbama obeh junakinj.
Ko že mislimo, da smo vse doživeli in preživeli se znajdemo pred novimi spoznanji in novimi izzivi. Nenadna sprememba rutine običajno preseneti okolico mnogo bolj kot tistega, ki se za spremembo odloči.
V Goli spremljamo reakcije dveh popolnoma različnih žensk, ki se pripravljata na zanju pomembna dogodka. Greta odhaja na zmenek: izbrati mora zgolj pravo obleko, se naličiti in si urediti frizuro, a se začne zapletati: sooča se z dejstvom, da se je njeno telo postaralo, spomini jo odnesejo v čas mladostnega hrepenenja in premislek o zmotnih pričakovanjih, pri pripravah pa jo ovirajo še vsi, ki jim je bila vedno na voljo in bi jo potrebovali prav ta večer. Tudi pevka pred koncertom nima miru. Čeprav živita v popolnoma drugačnih svetovih, spletata nekakšen duet enakih reakcij do končnega spoznanja, da bosta le »goli« to, kar zares sta.

O avtorici:
Barbara Volčič je bila dolgoletna novinarka in urednica, najprej Slovenskega programa na koprski televiziji, kasneje Izobraževalnega programa na nacionalni televiziji. Njeno novinarsko delo so zaznamovale številne avtorske oddaje, za katere je bil značilen nov in svež način obravnavanja različnih tem in vodenja, kar so nagradili tako gledalci kot kritiki. Izpostaviti velja Besede, kjer je v seriji oddaj na poučno zabaven način gledalcem približevala etimologijo slovenskih besed in so postale študijsko gradivo tako v mnogih srednjih šolah kot v lektoratih slovenskega jezika v tujini ter pogovorne oddaje Odstiranja, v katerih je z gosti v studiu
O režiserju:
Dramski igralec Vladimir Jurc se je po zaključenem študiju zapisal ustvarjanju v Slovenskem mladinskem gledališču Ljubljana, nato pa kot svobodni umetnik ustvarjal v različnih slovenskih gledališčih. Bil je tudi docent in kasneje izredni profesor za dramsko igro in umetniško besedo na ljubljanski Akademiji za gledališče, radio, film in televizijo, danes pa redno dela v Slovenskem stalnem gledališču v Trstu in obenem sodeluje z ostalimi slovenskimi gledališči. Skoraj štiri desetletja igralskega ustvarjanja – od antične do sodobne dramske literature – sodelovanja z mnogimi pomembnimi domačimi in tujimi režiserji, skrajno profesionalen odnos do dela in iskanje vedno novih poti in izrazov pri ustvarjanju vlog, so njegovo ime ustoličili pri slovenskem gledališkem občinstvu, stroka pa ga je za igralske kreacije odlikovala s številnimi nagradami. Nepogrešljiv je tudi na slovenskem filmskem platnu, občasno pa se ukvarja z režijo in svoje delo posveča odraslemu in najmlajšemu občinstvu.
O igralski zasedbi:
Maja Blagovič je po zaključenem študiju dramske igre in umetniške besede na ljubljanski Akademiji za gledališče, radio, film in televizijo postala članica Slovenskega stalnega gledališča v Trstu. Na začetku kariere so ji zaupali predvsem like mladostnic, kaj kmalu pa je kot odlična igralka prevzela vloge najzahtevnejših ženskih dramskih likov. V glasbeno obarvanih uprizoritvah se izkaže tudi kot imenitna pevka in interpretka songov. Širši slovenski publiki se je nadvse priljubila z vlogo Marije Rebula v eni najuspešnejših slovenskih televizijskih nadaljevank Ena žlahtna štorija.
Tinkara Kovač je glasbenica, pevka, diplomirana flavtistka, mentorica, producentka, avtorica glasbe, priredb in besedil. V dobrih dveh desetletjih glasbenega ustvarjanja in poustvarjanja je glasbene navdušence obdarila z vrsto uspešnic in bogato solo kariero, sodelovanja z eminentnimi domačimi in tujimi glasbeniki pa okronala s številnimi nagradami. Z gledališkim odrom se je prvič spogledala v predstavi Prešernovega gledališča Kranj in Gledališča Koper, Kdo je sešil Vidku srajčico, kmalu za tem pa je po svoji prvi glasbeni knjigi Tinka Tonka Flavtofonka in neandertalčeva piščal iz Divjih bab ustvarila tudi lastno predstavo za otroke. Vloga v predstavi za odrasle je bila le še vprašanje časa in ta je napočil s povabilom h gledališkemu prvencu Barbare Volčič – Gola. Kako se bo profesionalna glasbenica, ljubljenka domačih in tujih glasbenih odrov, znašla v vlogi pevke, ki se v zavetju svojega doma pripravlja na veliki koncert? Bo razgaljala Tinkaro Kovač ali bo zgolj odigrala vlogo zvezdnice, ki nevede razkriva trenutke svojega življenja tik pred prihodom v soj žarometov?

Povezava do originalnega članka

CIKEL TEORIJA FILMA #1
2022-03-08 18:00 | Vetrinjski dvor
Obdobje filmske ustvarjalnosti, ki ga zgodovina opredeljuje kot “sovjetski montažni film”, ni bilo samo ena ustvarjalno najbolj inventivnih in vznemirljivih epizod filmske produkcije, temveč tudi ena najbolj prodornih etap filmske misli. Tako filmski ustvarjalci kakor intelektualni krog filmskih formalistov je intenzivno premišljeval fenomen kinematografije, njegovih oblikovnih in estetskih določil, kakor izjemen pomen njene družbene in politične vloge. V pregledu ključnih teoretskih
poudarkov in njihove daljnosežnosti, se bomo posvetili tudi nekaterim konkretnim filmskim primerom, zlasti tistim, ki so teoretskim izpeljavam predstavljali najpomembnejši navdih.
O PREDAVATELJU:
Doc. dr. Andrej Šprah je svobodni ustvarjalec ter docent za področje zgodovine in teorije filma in televizije na Akademiji za gledališče, radio, film in televizijo Univerze v Ljubljani. Njegove pomembnejše objave obsegajo monografije Prizorišče odpora (Društvo Kino!, 2010), Vračanje realnosti (Slovenska kinoteka, 2011), Neuklonljivost vizije (Slovenska kinoteka, 2013) in poglavja “Contemporary Newsreel and New Everybody Figures as Mediators in Late Democracies” v: Anna Schober (ed.),
Popularisation and Populism in the Visual Arts: Attraction Images (Routledge, 2020) in “Newsreel Front: A revived vision of Third Cinema in Slovenia” v: Ewa Mazierska and Lars Kristensen (eds.), Third Cinema, World Cinema and Marxism (Bloomsbury, 2020). Med leti 1997 in 2005 je bil član uredništva revije Ekran, od leta 2008 pa je član uredništva revije KINO!.
Dogodek bo potekal v skladu z veljavnimi ukrepi za zamejitev širjenja virusa Covid-19.

CIKEL TEORIJA FILMA
V 126 letih obstoja filma je bila teorija zvest spremljevalec sedme umetnosti. Skozi razvoj filmskega jezika so vzniknili tudi raznovrstni načini, kako si lahko filme razlagamo in skozi kakšno prizmo jih lahko gledamo. Filmska teorija je do danes postala povsem uveljavljena veda, ki jo poučujejo na fakultetah in akademijah po vsem svetu, a je zaradi zahtevnosti pogosto omejena na ozke strokovne kroge. V ciklu predavanj bomo s pomočjo slovenskih filmskih strokovnjakov to področje prinesli
splošnemu občinstvu. Preko ločenih predavanj bomo razkrili različne načine, kako lahko gledalci razne teoretske poglede tudi sami uporabijo pri lastnem gledanju vseh vrst filmov. S tem bo tudi to področje postalo dostopno najširšemu občinstvu, kar ima pomembno vlogo pri vizualnem opismenjevanju splošnega prebivalstva.
Cikel Teorija filma je nadaljevanje lanskoletnega cikla skozi katerega smo spoznali osnove zgodovine filma. Letos smo za vas pripravili 12 predavanj, ki bodo potekala dvakrat mesečno od marca do junija in od septembra do decembra v Vetrinjskem dvoru.
Program smo pripravili v sodelovanju s strokovnim sodelavcem Maticem Majcnom. Na prvih šestih dogodkih bomo gostili Andreja Špraha, svobodnega ustvarjalca ter docenta za področje zgodovine in teorije filma in televizije na AGRFT, Igorja Koršiča, filmskega teoretika, scenarista in esejista, Cirila Oberstarja, magistra filozofije – filmskega teoretika in publicista, Melito Zajc, filmsko teoretičarko ter predavateljico raziskovalnih metod v komunikologiji, Zdenka Vrdlovca, filmskega kritika in
publicista in Jelo Krečič Žižek, novinarko in publicistko. Obravnavali bodo naslednje teme: teorija montaže, filmski formalizem, Bazinov realizem, Frankfurtska šola, marksizem, tretji film, politična struja filmske teorije, strukturalizem in psihoanalizo.
Več o dogodkih lahko izveste na komunikacijskih kanalih organizatorjev in spletnih straneh www.pekarnamm.org, www.filmfactory.si in www.mb.sik.si.

Organizator: Cikel Teorija filma nastaja v koprodukciji Film Factory v sklopu izobraževalnega programa Film Smoothie, Pekarne Magdalenske mreže v sklopu programa Galerija K18 in Mariborske knjižnice. Projekt je financiran s strani Slovenskega filmskega centra in Mestne občine Maribor.

Povezava do originalnega članka

Kakšen vonj ima prihodnost
2022-03-08 10:00 | Delavnica za študente, učitelje in mentorje v Kulturnem inkubatorju, Maribor
Voh je zelo močan psihološki sprožilec spominov in določenih subjektivnih občutkov. Vonj po cimetu nas spomni na božične praznike in okusno hrano. Na nek način nam prikliče preteklost. Nas pa zanima, ali nam lahko prikliče tudi prihodnost.
Si znate predstavljati svet čez 150 let? Iz znanstvenofantastičnih filmov si lahko vizualno predstavljamo, kakšen svet nas čaka, nas pa zanima tudi kakšen vonj bo imela prihodnost.
Izkušnje vohanja je težko opisati ljudem, ki imajo težave z vohom, saj je ta čut edinstvena izkušnja. Včasih jo jemljemo kar za samoumevno, drugič pa je sploh ne opazimo. Pri ljudeh namreč prevladuje čut, ki ga imenujemo vid. Dominantnost vizualnega je povzročila, da vonjave težko opišemo.
Na izkustveni delavnici bomo raziskali okolico stavbe in poiskali material, za katerega menimo, da bo oddajal vonj, ki bo ostal za nami, ljudmi, v prihodnosti čez 150 let. Skupaj bomo nabrali materiale in po enostavnem postopku destilacije pridobili njihov vonj. Več vonjev bomo nato namešali v vonj prihodnosti.
Če imate že sedaj kakšno idejo, kaj bo za nami ostalo v prihodnosti (npr. plastika, stara oblačila, prehranski dodatki…) lahko izbrano sestavino prinesete s sabo na delavnico in skupaj bomo ugotovili kakšen vonj ima.
Prijave
Delavnica je namenjena študentom, učiteljem in ostalim, ki jih zanima spajanje umetnosti in tehnologije. Delavnice so brezplačne. Za udeležbo ni potrebnega predznanja in dodatnega orodja. Število udeležencev je omejeno, zato je potrebna prijava na tej povezavi. V primeru, da bo število prijavljenih preseglo kapacitete, vas bomo o tem ter o morebitnem novem datumu izvedbe delavnice tudi obvestili.

Povezava do originalnega članka

FeFi – feministični filmski festival 2022
2022-03-08 00:00 - 2022-03-13 00:00 | Splet
Dobrodošle_i na drugi izvedbi feminističnega filmskega festivala, ki postavlja ženske zgodbe in ustvarjalke v prvi plan. Poimenovan je po Genovefi ali plemenski ženski, zavetnici voskaric_jev, pastiric_jev, klobučaric_jev in vrtnaric_jev, ki med drugim ščiti zdravje oči. FeFi gleda in vidi ter daje prednost ženskemu pogledu. Nič več Oko za Oko. Pač pa eno Oko z drugim.
Vsevidno oko FeFi izpostavlja nevidne, zatirane, potiskane na obrobje, a žilave ženske zgodbe, ki krojijo in prekrojujejo tok zgodovine.
Prvi feministični filmski festival v Sloveniji ponuja vpogled v prihodnost, sedanjost in preteklost filmskega delovanja žensk, ki si postavljajo lastna pravila in sledijo svoji poti. FeFi Frišno izpostavlja radikalne newcomerke, ki obračunavajo s patriarhalno polpreteklo zgodovino. FeFi Zdaj! je v hic et nunc stanju filmskega ženskega ustvarjanja. FeFi Retro pa osvetljuje pretekla dela, ki ne smejo ostati nevidna in nevidena ali pozabljena.

Vstopnine ni, je pa zaželen in cenjen prostovoljni prispevek v višini kinovstopnice: https://fefi.si/prispevaj/

Povezava do originalnega članka

Vanja, Sonja, Maša in Špik
2022-03-07 20:00 | Stara dvorana
Christopher Durang
Vanya and Sonia and Masha and Spike
Režija: Dino Mustafić

Premiera: 4. marec 2022, Stara dvorana

Komedija, pri kateri ne vemo, ali brišemo solze smeha ali žalosti
Ameriški ustvarjalec Christopher Durang (1949) je konec sedemdesetih let dvajsetega stoletja zaslovel kot pisec inteligentnih črnih komedij, njegova zadnja drama Vanja, Sonja, Maša in Špik (2012) z nagrado tony 2013 za najboljšo dramo pa se bere kot absurd, ki ga trenutno živimo. To je žlahtna komedija, ki inteligentno izkorišča vse komedijske registre, a hkrati ostaja, kot je že po naslovu jasno nakazano, čehovljansko hrepeneča, s koncem, ob katerem gledalec ne ve, ali briše solze smeha ali
žalosti.
Vanja, Sonja, Maša in Špik je ljubezenska zgodba teatru, duhovito posvetilo avtorjem in poustvarjalcem, kajti glavne like sta pokojna starša, pretenciozna gledališka režiserja, poimenovala po kultnih likih iz dram Čehova in jim po grški tradiciji s tem nadela tudi prekletstva, ki jim pritičejo. Osamljeni in samooklicani ostareli homoseksualec Vanja bolj ali manj harmonično sobiva s posvojeno sestro Sonjo, depresivno žensko srednjih let, ki ji da z vsakim stavkom vedeti, kako zelo jo je sreča
zapustila, ljubezen pa nikdar niti povohala. V družinski hiši, ki zavestno spominja na Čehov priljubljeni dogajalni prostor domačij, Vanja in Sonja preživljata dneve ob srčnem prerekanju in tarnanju o njunih usodah, ki ga vsake toliko začini služkinja Kasandra (njenim prerokbam tako kot prerokbam Priamove hčere iz grške mitologije nihče ne verjame). Zatohlo idilo zmoti prihod Maše, zvezde gledališkega in filmskega sveta, ki z leti počasi zahaja. S sabo pripelje nadobudnega igralca Špika,
trenutno v vlogi njenega ljubimca, ko se vmeša še Nina, dekle Špikove generacije, ki Mašo občuduje, a ji s svojo lepoto in mladostjo predstavlja grožnjo. Po zabavi v maskah se začno odnosi krhati in drobne tragedije vse bolj poglabljati. Vanja se prvič opogumi in prebere del svoje drame, Sonja dobi klic in povabilo na zmenek. V končnem monologu Vanja kulminira mnogo frustracij, ki se ne tičejo le njegovega izgubljenega in žalostnega življenja, a vsi vemo, da opisuje usodo človeštva v
stoletju, ki nam je ušlo izpod nadzora.
Durangovo žlahtno komedijo, ki izpostavlja predvsem človeško hrepenenje, bo režiral bosanski režiser Dino Mustafić, ki je na oder mariborske Drame mojstrsko postavil s številnimi nagradami ovenčano uspešnico Od blizu.

Zasedba
Ksenija Mišič
Nataša Matjašec Rošker
Kristijan Ostanek
Petja Labović
Ana Urbanc
Lea Mihevc
Prevajalka Tina Mahkota, dramaturginja Željka Udovičić, scenograf Dragutin Broz, kostumograf Leo Kulaš, skladateljica Irena Popović, odrski gib Miloš Isailović, lektorica Mojca Marič

Povezava do originalnega članka

Filmske nedelje v Lutkovnem: Program kratkih filmov
2022-03-06 19:00 | Lutkovno gledališče Maribor
Konzorcij Film in Maribor ob Mednarodnem dnevu žena in začetku pomladanskega programa Filmskih nedelj v Lutkovnem podarja brezplačni program sedmih odličnih kratkih filmov: animiranih, dokumentarnih in igranih.

Vabimo te, da skupaj stopimo: na lov za predsodki v igranju spolnih vlog; na popotovanje po vizualnih in glasbenih pokrajinah v družbi ptic; v zahtevno obdobje noseče ženske, ki je postavljena pred težko in bolečo odločitev; v nenavadno življenje dečka s prirojeno gensko napako; na smetišče, ki skriva navdihujoče odkritje; v domišljijo dečka, ki se mora s presneto kamero boriti za pozornost svojega očeta, slavnega fotografa; in v dom starejših občanov, ki kljub ali prav zaradi bližine konca skriva neverjetno veliko življenjske radosti.

Program:

* Lovka

Igrani // Urška Djukić // Slovenija, 2019, 19’
Prispevala: FeFi – Feministični filmski festival

* Ko smo padli (When We Fell)

Animirani // Ben Spooner, Morgan Twiston Davies // UK, 2021, 4’3”
Prispeval: Mednarodni filmski festival Stoptrik

* Verjetno te nikoli več ne bom videla

Igrani // Mitja Mlakar // Slovenija, 2017, 15’
Prispeval: Film Factory

* Valovita glava (Wavy Head)

Animirano-dokumentarni // Max Shoham // Kanada, 2017, 4’35’’
Prispeval: Mednarodni festival otroškega in mladinskega filma ENIMATION

* Mikrokaseta – najmanjša kaseta, kar sem jih kdaj videl

(Mikrokazeta – najmanja kazeta koju sam ikad vidio)

Animirani, igrani // Igor Bezinović, Ivana Pipal (Bonobostudio) // 2020, Hrvaška, Srbija, 19’15”
Prispeval: Mednarodni filmski festival Stoptrik

* Alzheimer cafe

Dokumentarni // Martin Draksler, Slovenija, 2019, 18’05’’
Prispeval: Mednarodni festival dokumentarnega filma DOKUDOC (Dokudoc izbrani 2020)

* Ta presneta očetova kamera!

Animirani // Miloš Tomić // Slovenija, 2021, 6’40’’
Prispeval: Film Factory

program spomladanskih filmskih nedelj v lutkovnem 2022

* Konzorcij Film in Maribor sestavljamo Pekarna Magdalenske mreže, Društvo za razvoj filmske kulture – DRFK, Film Factory Maribor, Zavod MARS Maribor, Društvo Mitra “Filmske nedelje v Lutkovnem” pripravljamo v sodelovanju z Lutkovnim gledališčem Maribor in Mestno občino Maribor.

Povezava do originalnega članka

Filmske nedelje v Lutkovnem: Program kratkih filmov za otroke
2022-03-06 16:30 | Lutkovno gledališče Maribor
Ena lastovka še ne prinaša pomladi, devet kratkih filmov pa gotovo jo – vsaj filmsko!
Pomladanski del Filmskih nedelj v Lutkovnem odpiramo z brezplačno projekcijo kratkih filmov za otroke.

Spoznaj kratke filme, ki so jih ustvarili otroci in mladi ali pa so pri nastajanju filmov kako drugače sodelovali. Deset zgodb spremlja različne junake. Spoznali bomo potovanje rogljička, dogodivščino zajca Ferda in tistega zajca, ki je v snegu srečal snežaka. Da ne bo premrzlo se bomo pod palmo srečali s čarovnikom, se odpravili na morje, v gozd in pokukali med glasbila. Spoznali bomo zgodbo Nadie v Iranski šoli ter nespretnega, a iznajdljivega fantiča. Za konec pa se spustimo v večdimenzionalno dogodivščino prijateljev zajca in jelena.
Prepusti se opazovanju slike in zvoka. Odpri srce zgodbam in se vanje radovedno poglobi.

Program:

* Rogljičkovo potovanje

Nadia Azhdari, Sinai Lunn Britovšek, Tarik Britovšek, Lara Magdič, Iva Mirt, Mara Predin, Rok Regent
StopTrik MFF 2021, Pekarna Magdalenske mreže
2021, Slovenija, 2’37’’

* V gozdu

Mija Štraus, Eva Sarnic, Iva Mirt, Nadia Azhdari, Gal Razboršek, Lana Razboršek, Loti Kostanjevec
StopTrik MFF 2020, Pekarna Magdalenske mreže
2021, Slovenija, 56’’

* Nadia v Iranski šoli

Nadia Azhdari, Maja Malus Azhdari
Mitra & Luksuz produkcija
2020, Iran, 11’06’’

* Ferdo in temni gozd

Dario Anđel, Tin Vuković, Ivona Tuzla, Vanja Čirjak, Magdalena Klarić, Borna Babić, Marta Iličić, Lejla Hadžić, Matea Safin, Sara Mohamed Hassan, Nina Marinić
FKVK Zaprešić
2018, Hrvaška, 2’09’’

* Lahkota/ Hunger

Anže Orehek, Marija Guštin
Srednja grafična in medijska šola Ljubljana
2020, Slovenija, 1’24’’

* Čarovnik/ Wizard

Anže Orehek, Marija Guštin
Srednja grafična in medijska šola Ljubljana
2020, Slovenija, 1’24’’

* Trenutki/ The moments/ Chwile

Piotr Kaźmierczak
2020, Poljska, 2’07’’

* Trompetisimo

Inge Arijs, Lynn Vanden Broecke
KIDSCAM animationstudio
2018, Belgija, 1’50’’

* Nespreten/ Clumsy

Ana Gabisiani, Giorgi Kharebava
Asociation »Cinerama« The Kutaisi, Youth Film School
2017, Gruzija, 7’02’’

* Zajec in jelen/ Nyuszi és oz

Péter Vácz
Moholy-Nagy Univerza umetnosti in oblikovanja
2013, Madžarska, 16’45’’

Več o programu in posameznih kratkih filmih lahko preberete na POVEZAVI.

Program Filmske nedelje za otroke v Lutkovnem

Abonma Zoetrop – šest projekcij za otroke in družino v letu 2022 smo združili v abonma, ki ga lahko kupite na blagajni Lutkovnega gledališča

* Konzorcij Film in Maribor sestavljamo Pekarna Magdalenske mreže, Društvo za razvoj filmske kulture – DRFK, Film Factory Maribor, Zavod MARS Maribor, Društvo Mitra “Filmske nedelje v Lutkovnem” pripravljamo v sodelovanju z Lutkovnim gledališčem Maribor in Mestno občino Maribor.

Povezava do originalnega članka

Fluff All-nighter
2022-03-05 21:00 - 2022-03-06 05:00 | Maribor center / Vetrinjski dvor (Vetrinjska ulica 30, Maribor)
Vabljeni na sobotni ples z dobrodelno noto. Klub Wetrinsky bo obiskal fluff – Nino Račel. Ves izkupiček od prodaje vstopnic bo namenjen izbrani dobrodelni organizaciji za pomoč Ukrajincem.
Fluff je dunajski DJ s filozofskim backgroundom. Njegovi DJ seti niso začrtani z linijami določenega žanra. Raje se posveča kompoziciji, ki ji pred nastopom postavi okvir z otvoritvenim in zapiralnim komadom. Zgodba, ki nastane med tema smerokazema, je mešanica trenutnega osebnega impulza in impulza plesišča. Gumbov na mikserju ne izpusti izpod nadzora niti za trenutek, saj je po njegovem mnenju miks brez efektov kot jed brez začimb.
Pričakujete lahko mešanico različnih elektronskih zvrsti: house, lo-fi, ukg, trance, jungle, techno.
Vstopnina 5,00€ – če želite donirati več lahko kupite več vstopnic
Starostna omejitev: 18+

Povezava do originalnega članka

Jon Onabowu Trio
2022-03-05 20:30 | Mali oder Narodnega doma
Cikel koncertov Blue Planet

Pripnite si varnostne pasove za eklektično noč ognjevite glasbe.

Po številnih evropskih turnejah s Kamaalom Williamsom, na eni izmed teh se je ustavil tudi v Sloveniji, se je Jon Onabowu, ta mladi bobnarski fenomen iz Londona, s svojim novim projektom odločil za raziskovanje lastne kreativnosti.
Jon je v samem vrhu lestvice najbolj iskanih bobnarjev na novi londonski underground jazz sceni, o priljubljenosti njegovega novega tria med razvajenim londonskim občinstvom pa pričajo številni razprodani klubski koncerti. S svojim triom je pred kratkim razprodal tudi legendarni londonski jazz club Ronnie Scott’s.
Jon Onabowu, ki je pri nas nedavno nastopil tudi z izjemnim basistom Rickom Leon Jamesom, se zdaj ponovno vrača v Slovenijo.
Na basu ga bo spremljal še en londonski glasbenik afriških korenih, Jonathan Moko, ki je igral v Kokoroko, Balimaya in še nekaterih drugih britanskih afro-fusion skupinah.
Na slovenski mini turneji se jima bo pridružil klaviaturist Marko Črnčec, ki ga našemu občinstvu ni potrebno posebej predstavljati.

Prodaja vstopnic na portalu Moje karte
Vstopnice bo mogoče kupiti tudi uro pred pričetkom koncerta na blagajni prizorišča.
Informacije: zavod.etnika@gmail.com, tel. 040 632 232

Za nakup vstopnic in ogled dogodka velja PCT pogoj.

Nakup kart

Povezava do originalnega članka

Srce v temi 15+
2022-03-05 19:00 | Mala dvorana
Po motivih življenja Mary Temple Grandin

Človeška in živalska srca so si zelo podobna, pa vendar živalska mnogokrat pristanejo na človekovem krožniku. Predstava bo skozi delo in življenje aktivistke in znanstvenice Mary Temple Grandin osvetlila tabuizirane teme živalskega čustvovanja in mesne industrije. Osrednja protagonistka, ki je svoje življenje posvetila ozaveščanju o pomembnosti skrbi za dobrobit rejnih živali in ozaveščanju o avtizmu, ne obsoja človeške vsejedosti, bori se pa
za dostojno življenje živali in humano smrt, saj je tako vsem lažje: ljudem in živalim. Projekt bo sestavljen iz dveh delov: iz avdiovizualne instalacije in predstave za dve igralki, rdeča nit obeh pa bo preplet psihološke analize čustev ljudi in živali.

Nakup kart

Povezava do originalnega članka

Travniške sanje 2+
2022-03-05 10:00 | Velika dvorana
Koprodukcija z WERK 89 z Dunaja in Marionettentheater Schwandorf

Travnik je prostor tihih odkritij. Te se nam pogosto razkrijejo šele na drug, natančnejši pogled. Veliko travniških živali in rastlin uzremo, če se le sklonimo bliže k tlom. In tja z veseljem zrejo malčki, ki komaj začenjajo spoznavati bitje in žitje okrog sebe. Na pot po travniku nas bo peljala podlasica, ki nam bo predstavila druge travniške prebivalce: krta, čmrlja, gosenico, hrošča, ptiča in še koga. Performativna glasbena pot
po travniku bo najmlajšim ponudila novo izkušnjo razpiranja domišljije.

Nakup kart

Povezava do originalnega članka

Rez Stare trte, najstarejše trte na svetu
2022-03-05 00:00 | Maribor center
Tradicija, strokovnost, prijateljstvo. Obrezovanje trte je najpomembnejše strokovno opravilo v vinogradu, saj sta od njega močno odvisna rast in pridelek. Hkrati je Rez Stare trte tudi pomemben protokolarni dogodek, saj ob tej priložnosti mesto Maribor poklanja cepiče najstarejše trte izbranim prijateljskim mestom in občinam z vsega sveta.

Povezava do originalnega članka

Družabne igre naših babic in dedkov, 15+
2022-03-04 18:00 | Vetrinjski dvor
Raziskovanje starih iger z Leo Mlasko in Katico Zemljak.

Se še spomnite iger Ime, priimek …, potapljanje ladjic in zbijanje bombic? Ste kdaj tekmovali z origami žabo, ciljali frnikole ali se igrali petelinčka?
Obujajmo stare igre in običaje druženja, kot so jih poznali naši predniki. Smejmo se, igrajmo, imejmo se lepo. Vabljeni!

Cena za udeležbo na dogodku je 2 EUR.
Več informacij na: info@marsmaribor.org
Za udeležbo na aktivnostih je potreben PCT oz. veljavni ukrepi vlade za zajezitev epidemije.
Dogodek organizira Zavod MARS Maribor s podporo Ministrstva za kulturo in Zavoda RS za zaposlovanje.
Organizator si pridržuje pravico do spremembe programa. Ravnamo odgovorno do sebe in drugih.

Organizira: Zavod MARS Maribor

Povezava do originalnega članka

OTROŠKI SVET FRAKTALNE RISBE, 8+
2022-03-04 16:30 | Vetrinjski dvor
Otroški svet fraktalne risbe z likovno pedagoginjo Manjo Jerič.

Fraktalna risba je likovna tehnika, osnovana na spontani risbi linij in barv. Ustvarja jo lahko prav vsak, saj zanjo ni potrebno likovno znanje ali likovni talent.
Risanje fraktalne risbe je v pomoč celostnemu razvoju možganskih funkcij vaših najmlajših (pisanje, govor, učenje, primerjanje, pomnjenje, razmišljanje) in pri vzpostavljanju stabilnosti čustev (sproščanje, umirjenost, užitek, veselje). Fraktalna risba pomembno vpliva na razvoj grafomotorike in fine motorike, spodbuja zaznavanje (zmožnost, da vidimo nekaj več), povečuje samozavest, samospoštovanje, izvirnost, ustvarjalnost, domišljijo, fantazijo in omogoča sposobnost prenosa idej na
sprostitev in zabavo.
PRIJAVA:
https://docs.google.com/forms/d/e/1FAIpQLSfxUfUARRz9_Ah0i7Ja4ymHqv0bJPPOakabCzP3IK-Cj7F6UA/viewform?usp=pp_url

Več informacij na: info@marsmaribor.org
Udeleženci delavnice prejmejo vso potrebno spodbudo, materiale in napotke za delo.
Obvezne so prijave. Število mest je omejeno na 10.
Za udeležbo na aktivnostih je potreben PCT oz. veljavni ukrepi vlade za zajezitev epidemije.
Organizator si pridržuje pravico do spremembe programa. Ravnamo odgovorno do sebe in drugih.

Organizira: Zavod MARS Maribor

Povezava do originalnega članka

Likovna ustvarjalnica / Slikanje-kakšne barve so občutki?
2022-03-04 10:00 - 12:30 | Maribor center / Strossmayerjeva 6
Kdo je Ludvik Pandur, bomo spoznavali kar ob njegovih slikah. V njih nam sicer pokaže svojo zunanjo podobo, a z barvami in potezami nam pripoveduje tudi o svojih potovanjih, doživetjih in občutkih.
Ob ogledu razstave se bomo poskušali vanje vživeti. Na ustvarjalnici se bomo tudi mi preizkusili v slikanju lastne podobe, svoje nevidne občutke pa bomo pretopili v barve in oblike. O sebi pa bomo spregovorili tudi s pomočjo atributov, seveda pa bomo najprej raziskali, kaj atributi sploh so.
cena posamezne ustvarjalnice: 5 € (v ceno je vključena tudi malica)
obvezne predhodne prijave: 02 22 94 697, brigita.strnad@ugm.si
Za otroke do 12 leta PCT protokoli niso potrebni. Program bo potekal v skladu in navodili NIJZ.

Povezava do originalnega članka

Biti Don Kihot
2022-03-03 20:00 - 21:00 | Maribor center / Intimni oder GT22, Glavni trg 22, 2000 Maribor
Tragikomedija za dva igralca, eno marionetno mizo in kup nenavadnih predmetov. Mojstrska animacija domiselno nadgrajuje motive Cervantesovega romana in eskalira v vprašanje (ne)smisla umetnosti. Poglejte na svet iz perspektive lutkarja. Don Kihot živi!
V avtobiografski tragikomediji, postavljeni na inventivni interpretaciji arhetipa Don Kihota, se igralca spopadata z razumevanjem norosti in normalnosti, umetnosti in družbe, lutkarjev in lutk, idealizma in realnosti. Drobci Cervantesovega romana v zgodbo pronicajo v obliki vzporednih družbeno kritičnih vprašanj, ki se dotaknejo gledalca in ga na subtilen način prestavijo v vlogo viteza iz Manche. V predstavi ne manjka konfliktov, romantike in presenetljivih zapletov. Boj z mlini na veter je prenesen v kontekst konflikta med različnimi žanrskimi zvrstmi gledališča, kot tudi med materialom (lutko) in animatorjem, tradicijo in post-modernizmom, med umetniškim idealizmom in pragmatičnostjo, umetnikom in družbo. Predstava je na letošnjem 11. bienalu lutkovnih ustvarjalcev Slovenije prejela nagrado za najboljšo predstavo in za dramaturgijo. Ekipa: Vida Cerkvenik – Bren, Matija Solce, Mitja Ritmanič, Miha Razdrih, Tines Špik/Filip Šebšajevič Produkcija: Teatro Matita in MCLU Koper

Povezava do originalnega članka

Carmina Burana
2022-03-03 19:30 | Velika dvorana
Edward Clug, Carl Orff
Koreograf: Edward Clug

Premiera: 16. maj 2021, Velika dvorana

Glasbeno-plesni spektakel

Carmina Burana nemškega skladatelja Carla Orffa (1895–1982) velja danes za eno najznamenitejših glasbenoscenskih del (scenskih kantat), ki jo je skladatelj dokončal med vzponom nacizma leta 1936, četudi so nacisti Orffovo glasbo označili kot izrojeno (entartete Musik). Orff je v Carmini Burani – v podobni maniri kot pred njim že Richard Wagner s svojo idejo celovitega umetniškega dela (nem. Gesamtkunstwerk) – želel udejanjiti koncept “theatrum mundi” – gledališča sveta, v katerem se tesno in
tako rekoč do stopnje nedeljivosti prepletajo glasba, gibanje in govor. Orffova umetniška konfiguracija je glasbeni tok posledično prilagodila do te mere, da se glasba kot zvočni fenomen do popolnosti lahko realizira le skozi dramski kontekst na odru, čemur pa sodobne izvedbe Carmine Burane v zgolj koncertni obliki le stežka zadostijo.
Med pisanjem tega kompleksnega dela s polnim latinskim naslovom Carmina Burana: Cantiones profanae cantoribus et choris cantandae comitantibus instrumentis atque imaginibus magicis (Pesmi iz Beuerna: Posvetne pesmi za pevce in zbore, namenjene izvajanju z inštrumenti in ob magičnih podobah) je Orff na zaporedje štiriindvajsetih pesmi iz ohranjenega srednjeveškega pesniškega kodeksa, ki ga sestavlja kar 254 pesmi, nastalih v sekularni latinščini vagabundskih študentov, srednji visoki nemščini
in stari francoščini med 11. in 13. stoletjem, ustvaril edinstveno glasbenoscensko delo s specifično dramaturgijo. Ta je osredotočena primarno na nizanje posameznih epizod, ki so si tako pomensko kakor tudi značajsko nadvse različne, in ne toliko na (v strogem klasicističnem smislu) evolucijsko gradnjo glasbene celote, zato ne preseneča, da se Orff v Carmini Burani zavestno izogiba pretirano kompleksnim harmonijam v prid neposrednega učinka pétega besedila, ki se pogosto in tudi skozi
afektirana stanja manifestira v nenavadno visokih legah vseh treh solističnih pevskih partov (kot denimo v tenorski ariji Olim lacus colueram, “falzetni” ariji za bariton Dies, nox et omnia ter ariji za sopran Dulcissime).
Orffa je pri komponiranju kantate Carmina Burana, ki je z drugima dvema kantatama Catulli Carmina (Katulove pesmi) in Trionfo di Afrodite (Afroditino zmagoslavje) del triptiha Trionfi (Zmagoslavja oziroma Triumfi), navdahnila razmeroma preprosta, a dramatično učinkovita melodika poznorenesančnih in zgodnjebaročnih pesemskih oblik, zlasti madrigali Williama Byrda in Claudia Monteverdija. Orff se je pri ustvarjanju bleščeče orkestracije, v kateri ne manjka niti pompoznih dramatičnih momentov,
med katere spada že uvodna “točka” O Fortuna, velut luna statu variabilis (O Fortuna, si kot luna spremenljiva), zgledoval po zgodnjem opusu Stravinskega – še posebej njegovem baletu Les noces (Svatba) –, za katerega je bil ritem primarni glasbeni element. Prav ritem bo ključnega pomena tudi pri določitvi vstopne točke, s katero se Edward Clug v svoji značilni avtorski poetiki loteva svojega navdihujočega koreografskega raziskovanja srednjeveških misterijev življenja in različnih perspektiv
na življenje, ki so bile tudi v pregovorno “mračnem” srednjem veku pogosto zelo liberalne in pravzaprav identične sodobnemu hedonizmu.
Ključni vizualni element, ki ga Clug razširja v pomenljivo koreografsko dimenzijo, je krog, ki je kot geometrijski lik najenostavnejša in obenem najpopolnejša stvaritev narave (v krožni obliki najdemo zvezde, planete, v krožni oziroma elipsoidni obliki se gibljejo tudi nebesna telesa), prav tako pa je krog simbol ontološke popolnosti in zaokroženosti, tj. prehajanja življenja v smrt in obratno, kot nakazujejo številni alkemijski simboli in emblemi bodisi vzhodne ali zahodne ezoterične
tradicije. Krog s svojim središčem kot principom gnoze (spoznanja) za plesalce deluje kot iniciacijski moment, in sicer kot prapočelo plesnega (in s tem tudi družbenega) kolektiva, ki gledalca ob kontinuiranem glasbenem stimulusu Carla Orffa popelje skozi različne stadije življenja, energetska stanja in psihične arhetipe. Skozi Clugovo ekspresivno mojstrsko pisavo se tako na odru udejanja nekakšna evolucija življenjske poti, ki jo pomenljivo začrtujeta sili odboja in privlačnosti, ki jo
koreograf v ustvarjanju novih ritualov življenja (in postopni simbolni oddvojitvi ljubezenskega para kot nove civilizacijske “pracelice”) v obliki alegorije podkrepi s pevsko invokacijo besedil iz tega znamenitega srednjeveškega kodeksa, pri tem pa ustvari pravzaprav vse pogoje za globoko in intenzivno duhovno izkušnjo življenja skozi sintezo glasbene, besedne in plesne umetnosti.

Zasedba
Dirigent: Simon Krečič
Sopran – Petya Ivanova
Tenor – Martin Sušnik
Bariton – Domen Križaj
Plešejo: Catarina de Meneses, Tijuana Križman Hudernik, Metka Masten, Evgenija Koškina, Tetiana Svetlična, Ema Perič, Hristina Stoycheva, Asami Nakashima, Mirjana Šrot, Satomi Netsu, Olesja Hartmann Marin, Mina Radaković, Monja Obrul, Tea Bajc, Ines Urošević, Mircea Golescu, Tiberiu Marta, Sergiu Moga, Yuya Omaki, Alexandru Pilca, Sytze Jan Luske, Gaj Žmavc, Davide Buffone, Matteo Magalotti, Jan Trninič, Tomaž Golub, Luka Ostrež, Lucio Mautone, Maro Vranaričič
Simfonični orkester SNG Maribor
Zbor Opere SNG Maribor
Scenograf Marko Japelj, kostumograf Leo Kulaš, oblikovalec luči Tomaž Premzl, asistenta koreografije Matjaž Marin, Sergiu Moga

Povezava do originalnega članka
